
Град Искър събра самодейците от региона
За седми пореден път РО на СИБ –Плевен с председател и координатор Иванчо Атанасов организира фестивал на художествената самодейност на хората с увреждания. И тук събитието се очакваше с огромно вълнение, защото е възможност за млади и стари да се изявят на сцената, да докажат , че са пълноценни граждани. Не е без значение и възможността да се срещнат вече стари познайници и дори приятели, да се разцелуват, да споделят и да обменят идеи.
Фестивалът няма конкурсен характер, победител е всеки участник. С това послание домакините откриха фестивала, който бе удостоен с вниманието на ръководните лица в  община Искър-кметът инж. Валентин Йорданов, Емилия Тончева-зам.кмет на общината, инж. Мирослав Голишарски-Председател на Общински съвет, Бистра Тодорова-началник Социално подпомагане и други.
Кратко приветствено слово произнесе инж. Йорданов, който даде старт и на празниците на културата в града и пожела на всички успешно представяне. Г-н Атанасов също поздрави участниците, благодари на общинското ръководство, на читалище „Ламби Кандев”, на СОУ „Христо Смирненски„ и специално на зам. Кмета г-жа Емилия Тончева, която беше част от организаторите на фестивала. Благодарност заслужават, подчерта г-н Атанасов, и водещата Наталия Тодорова, Тинка Кунчева-председател на Общинската организация на СИБ гр. Искър, дарителите Ивелин Николов и Поля Манолова.

Гости на самодейците от плевенски регион бяха Георги Георгиев-член на управителния съвет на СИБ и Председател на РО на СИБ-западен регион, Анита Тараланска-един от организаторите на фестивала в квартал „Църква” и други.
„Здраве и успех на всички и днешния ден да остане в сърцата ни”- с тези думи започна фестивалната надпревара.
Прочетен бе и специалният поздравителен адрес от Председателя на Общинския съвет инж. Мирослав Голишарски: 

„Прекланям  се пред силата, която демонстрирате в този потребителски век да творите и да поддържате духа на хората около вас...”
Това бяха само част от силните думи в това поздравление.

Специален поздрав към всички отправи и г-жа Тинка Кунчева. „Там, където има воля, има и път, има и бъдеще” каза тя на финала. 

Пръв на сцената излезе най-малкия самодеец Илиян Танков, ученик от първи клас на СОУ „Христо Смирненски” – и той поздрави всички участници и гости с песента „Залюбила малка мома”.

После се заредиха състави, индивидуални изпълнители, дуети... един от друг по гласовити и вдъхновени... и наистина победиха всички. Много от тях бяха участници и на следващия фестивал на републиканския фестивал в квартал „Църква”.

Кураж

9 май – ден на Европа, ден на Победата, но и ден, който донесе много вълнения, изненади и емоции на групата екскурзианти от нашия град. Благодарим на ДАП – Плевен, които ни предоставиха удобен автобус и прекрасен шофьор - Светльо Василев. Учтив и внимателен той се съобразяваше с всички желания на пътуващите. В групата, освен хора с увреждания, имаше и техни близки и придружители. А най-малкият екскурзиант Николай Николов – ученик в първи клас, прекрасно издекламира стихотворението "Аз съм българче", което повиши нашето самочувствие. Г-жа Вълчинкова запозна предварително групата с Белоградчишките скали – разположени в западната част на Предбалкана, около град Белоградчик, който чрез едноименния проход свързва България със Сърбия. Дължината на местоположението на скалите е около 20 км, а ширината до 3 км.


Много от скалите наподобяват хора, животни, затова носят и различни имена. Така неусетно в разкази и песни започнаха да се открояват и силуетите на самите скали. Добре, че бяхме тръгнали рано сутринта и бяхме едни от първите, защото към обяд почти нямаше места за паркиране. Спряхме близо до крепостта и там започна разказът на екскурзоводката.

"Белоградчишките скали са най-уникалното богатство на България – едно от седемте чудеса на света, класирани досега на 2 място. Природата е изваяла прекрасни образи, носещи различни имена: Мадоната, Ученичката, Адам и Ева, хайдут Вельо, Замъкът и др.” Най-интересна беше легендата за ученичката, която била влюбена в красиво момче. На хубостта й завидял селският дервиш и започнал да я гони по скалите и пропастите. За да се спаси от него момичето казало: "По-добре в лапите на мечката, отколкото в ръцете на селския дервиш." Трудно е да се опишат всички легенди и красоти, освен от сърце да ви пожелая, уважаеми читатели, ако все още не сте ходили до тези чудеса, идете и се полюбувайте! Към 13 часа тръгнахме за пещерата "Магурата" -  друга природна даденост и чудя се защо и тя не е включена в световните чудеса. Труден е преходът от единия вход до изхода, затова не всички влязохме. Престрашилите се направиха чудесен подземен преход от 1 час и 30 мин. Щастливи сме, че сме българи и живеем в прекрасна страна – България!

На 14 май по предложение на общината отново се събраха хора с увреждания и пенсионери на организираната презентация за екологията в нашия град.

Това беше една среща, която даде възможност на присъстващите не само да чуят участниците в презентацията – ученици от СОУ "Христо Ботев", но и да кажат своите болки. Това стана възможно, тъй като на срещата присъстваха г-н Б. Станимиров – кмет на общината, Ив. Ветов – зам. кмет и Елица Дякова – еколог. Поставиха се много въпроси, отнасящи се до екологията в града ни.

Получените отговори задоволиха присъстващите.

Веселина ВЪЛЧИНКОВА,Долни Дъбник

Социалните се преместиха в нови офиси

От 1 юли Областна дирекция "Социално подпомагане" Плевен обслужва граждани на новия си адрес, в сградата на Мания тауър на пл."Република"№2.  В сутерена е разположена приемна, а останалите кабинети на социалните служители се намират на втория  етаж. В новата сграда на едно гише ще се приемат документи по всички нормативни основания, няма да бъдат разделени на райони както беше до сега. Обособени са седем работни места в приемната, има отделно помещение за дежурен служител в отдел "Закрила на детето". Общо 70 човека ще работят в новите офиси на дирекцията.

Телефоните на Областна дирекция "Социално подпомагане" Плевен и на дирекция "Социално подпомагане" за Община Плевен си остават същите - 80 18 54 и 88 27 27.
От началото на юли се приемат молбите за помощ за отопление.

От 1 юли във всички общински дирекции «Социално подпомагане» в Плевенска област се приемат молби за помощи от държавата за отопление през следващия отоплителен сезон. Критериите за това кои са имащите право на подобна помощ са същите както и миналата година. На хората, които имат право на този вид социална помощ, няма да им се дават ваучери за дърва или въглища, а подпомагането им и за четирите вида отопление - твърдо гориво, парно, ток или газ, ще бъде в пари.   Със заповед на министъра на труда и социалната политика е определен месечният размер на целевата помощ за отопление – 55,23 лв.  Той е образуван на база левовата равностойност на 350 кВтч електроенергия, от които 250 кВтч дневна и 100 кВтч нощна електроенергия.

Целевата помощ за отопление се предоставя в пари авансово и еднократно за целия отоплителен сезон (1 ноември 2009 г. – 31 март 2010 г.), независимо от вида на ползваното отопление.

Помощта ще се отпуска за период от 5 месеца и ще се изплаща най-късно до края на месеца, следващ месеца, през който тя е отпусната. 

Парите (276,15 лв.) може да се получават по касов и безкасов път, а по желание на лицата, отразено в молба-декларацията, те може да се превеждат по банков път в посочена от тях сметка. За община Плевен документите ще се приемат в сградата на "Мания Тауър".

Раздаването на хранителните продукти от интервенционните запаси на ЕС се проведе в Плевен от 15 юли. Инициативата се провежда за втора поредна година, тя е по програмата "Разпределяне на храни от интервенционни запаси на ЕС на социално слаби лица". Право на помощта имат граждани, които са получили енергийна помощ от Дирекция "Социално подпомагане" през отоплителния сезон 2008/2009 год. Общият брой на хората в областта, които трябва да получат помощи, е 12 111 като 1 140 са от Плевен. Всеки подпомогнат тази година получи два килограма брашно, три килограма ориз и три килограма захар. В Плевен раздаването на продуктите бе в периода от 15 до 24 юли включително от 11.00 до 15.00 часа в клуба на запасните офицери на ул."Даскал Димо" 7. Помощите се получаваха само срещу лична карта на правоимащите лица, премахната е миналогодишната разпоредба, че ако единият от правоимащите съпрузи е починал, другият може да вземе продуктите. Вторият транша на програмата ще е през месец август, а третия - през октомври. Тази година раздаването на продуктите се забави заради провеждането на изборите.

Не на дрогата

След промените от 10.11.1989 г. Помощно училище „П.Р. Славейков“ – Плевен,  е първото от системата на специалните училища в България, което е провело  анкетно проучване за психоактивни вещества сред учениците със специални образователни потребности и тяхното отношение и информираност за наркоманиите.

Ръководител на анкетното проучване бе Милен Наков, директор на Помощното училище. Родителите бяха запознати с параметрите на проекта „Заедно срещу дрогата“. След промените от 10.11. 1989 г. Помощно училище „П. Р. Славейков“ – Плевен,  е първото от системата на специалните училища в България, което е провело  анкетно проучване за психоактивни вещества сред учениците със специални образователни потребности и тяхното отношение и информираност за наркоманиите. Училищният психолог Петя Марчева изнесе резултатите от проведената анкета. Гост лектор на срещата беше Валентин Минков, психолог в Общинския превантивно-информационен център по СПИН/ХИВ – гр. Плевен. Той запозна участниците с психосоциалните причини за употребата на психоактивни вещества от подрастващите. По същото време  учениците проведоха поредното си занимание на тема „Аз и наркотиците“, с ръководител г-жа Диана Николова. На илюстрован постер „Наркотиците“ от известния плевенски карикатурист Любомир Пъловски, учениците написаха какво за тях са наркотиците. След което децата, рисувайки показаха различния образ на наркомана. Гърмящите балони с въпроси в тях се оказаха много атрактивни и полезни за учениците. Чрез играта и непринуден разговор те получават образователна и достъпна информация за видовете наркотични вещества и профилактика на наркоманиите. Накрая всички ученици поставиха автограф с ръчичките си и казаха НЕ на НАРКОТИЦИТЕ и се обявиха  „Заедно срещу дрогата“.
БЕЛЕЖИТА ГОДИШНИНА - 30 г. ОТ ПРОВЕЖДАНЕТО НА VIII КОНГРЕС НА СФГ – ВАРНА’79

По време на VII  конгрес на СФГ през 1975 г.,проведен във Вашингтон - САЩ са взети няколко знаменателни решения - Васил Панев е избран за заместник председател на СФГ; единодушно е прието следващият VIII  конгрес да се проведе в  България, в град Варна; официално учредената специална награда на СФГ за международна солидарност и принос към делото на глухите в международен мащаб е присъдена на - Васил Панев - златен орден I степен, на Цветана Маринова и Марчо Радулов - златен орден II  степен.

Цели четири години СГБ полага неимоверни усилия, за да осигури спокойна и ефективна работа на 4000 делегати и гости от 61 страни за участието им в VIII конгрес на СФГ през 1979г. във Варна. Осигурени са отлични условия за пълна творческа изява на глухите чрез организирането на фестивали на пантомимата, фолклора, кино и фото фестивал, изложби на приложното и изобразителното изкуство.

МЕЖДУНАРОДЕН КУЛТУРЕН И АРТИСТИЧЕН ФЕСТИВАЛ НА ГЛУХИТЕ В ИСТАНБУЛ, ТУРЦИЯ

Турската Национална федерация на глухите организира Фестивал на глухите в Истанбул на който участваха Русия, България, Македония, Сърбия, Узбекистан и Украйна. От страна на Турция бяха представени групи от гр. Анкара и гр. Измир. Всички участници бяха приети официално в сградата на федерацията и лично посрещнати от председателя г-н Еркюмент Танриверди. Програмата за участията беше изготвена на място като всичко беше съобразено спрямо характера на изпълненията. Така се оформиха ден на театъра, ден на фолклора, ден на пантомимата, ден на модерните танци.

Още 14 неправителствени организации на хора с увреждания и организации за хора с увреждания са признати за представителни на национално равнище в Националния съвет за интеграция на хората с увреждания, реши правителството.

Жегите носят инфаркти и инсулти 
През последните години летните жеги започнаха да стават непоносими. Какво трябва да правим в тези жеги, как се отразяват те на възрастните? 

Почти всеки втори българин има проблеми със здравето заради горещините. Жегата влияе не само върху сърцето, но и върху хормоналния баланс и психиката, категорични са лекарите. 

Когато навън температурата мине 30 градуса, има опасност за здравето на тези, които страдат от исхемична болест на сърцето, съдово-мозъчна болест, високо кръвно или наднормено тегло, предупреждават лекарите. Високата температура може да доведе до обостряне на симптомите на основното заболяване. Най-често жегите може па предизвикат прегряване на организма. 

Възможно е обаче да се стигне дори до по-тежки състояния на термичен шок. Това може да стане, ако човек работи тежък физически труд на висока температура - на полето или пък в затворени помещения. 

Прегряването на организма е особено опасно за по-възрастните хора и малките деца. Обикновено те имат и съпътстващи заболявания и заради това още по-трудно понасят горещините. Освен това при старите хора често е нарушена топлинната регулация, т.е. те по-трудно успяват да се приспособят към температурата на околната среда. При това състояние съществува риск от покачване на вътрешната им температура. Първият алармиращ белег за това състояние е т.нар. топлинно изтощение. Ако не се разпознае и лекува своевременно, то може да доведе до топлинен удар, хипертермия, кома и дори смърт, категорични са лекарите. Симптомите на топлинното изтощение са слабост, мускулни крампи, гадене, треска, влажна кожа, ускорен пулс, повръщане. 

Много опасно става, ако човек получи топлинен удар Тогава пулсът започва да „галопира" и може да се стигне дори до конвулсии и загуба на съзнание. 

Обезводняването също може да бъде много опасно.  повишава се телесната температура. При крайната фаза на обезводняване човек започва да халюцинира, а може дори да загуби съзнание. Пиенето на много течности е задължително, ако усетим жажда. Желателно е течностите, които пием, да съдържат сол, защото тялото я губи с изпотяването. Айрян, бульони, натурални сокове са най-подходящите а между вътрешната и външната температура не трябва да е повече от 10 градуса.  По-възрастните хора не трябва да излизат на слънце между 12 и 17 ч., както и да си спестят пътуването в градския транспорт.  За да се избегнат здравословните проблеми през жегите, е необходимо да се спазват някои елементарни съвети. Тези със сърдечни болести трябва да пият редовно лекарствата си, както и да следят кръвното си налягане. Ако не се спазват тези предупреждения обаче, е възможно да се стигне до фатален изход. Препоръчва се: 

Във Великобритания обучават кучета да спасяват живота на диабетиците, като ги предупреждават, когато кръвната им захар падне до опасно ниски нива.
Най-добрият приятел на човека вече показа, че може да надушва определени ракови клетки, а от дълго време кучетата се използват в търсенето на нелегални вещества и експлозиви. Новата им роля на помощници на диабетиците е резултат от неотдавнашно откритие, че хиперчувствителният нос на кучетата може да усети съвсем леките промени, които настъпват, когато човек е на път да получи хипогликемична атака. При осъществено през декември проучване от изследователи от Кралския университет в Белфаст било установено, че 65% от 212 души, зависими от инсулин, съобщават, че, когато имат хипогликемична криза домашните им любимци реагират като скимтят, лаят, лижат ги или по някакъв друг начин. В научен център в Айлесбъри, Южна Англия, треньори на животни прилагат откритието на практика, насърчавайки вродените умения на кучетата. В момента там има 17 кучета спасители на различни етапи на обучение, които ще помагат на диабетици, много от които деца.

Рехабилитация на плевенската гара 

Разработката, дело на арх. Димитър Динев и колектив бе одобрена от община Плевен. Възложител на обекта е Национална компания  "Железопътна инфраструктура". Проектът е съгласуван с Националния институт за паметници на  културата заради статута на сградата. Съществуващият комплекс от сгради, предмет на реконструкцията и собственост на възложителя, е строен през 1931 г. В план сградата е линейна с подчертан приоритет на централния обем. Екстериорът на сградния комплекс е еднотипен, решен е в стил неокласика с инвенции на българска възрожденска архитектура, постигнати чрез апликирани елементи и детайли. Конструкцията на сградата е традиционна, стоманобетонова с греди и колони. Покривът е  неизползваем, дървен - скатен, осветен с капандури. Застроената площ на сградата е 1290 кв.м, сутеренът е с площ 693 кв.м, а разгънатата застроена площ е 2004 кв.м.

Предвижда се да бъде реновиран и естетизиран главният вход на жп гарата. Ще бъдат демонтирани старата настилка и вратите и монтирани нови. Ще се направи нова козирка от иноксова конструкция и удароустойчиво триплекс стъкло, както и пред съществуващи банкомати. Проектиран е  специален вход за инвалиди, като за целта е предвидена платформа и прилежащо стълбище към нея, което налага оформянето на нов отвор за врата на мястото на съществуващ прозорец. Предвидено е скосяване на тротоара в близост до обособените паркоместа за инвалиди. Проектирано е помещение  за вестници и книжарница на приземния етаж на сградата, в зоната на главния вестибюл. Ще се реновира кафето с прилежащите анекси към него и ще се обособи помещение за информация, също разположено в зоната на главния вестибюл. На приемния етаж на сградата, в зоната на бившия ресторант, е предвидено помещение за топла чакалня, както и помещение за  главен касиер, стая за отдих, санитарен възел с осигурен достъп за инвалиди, помещение за майки с деца.

С реализацията на проекта ще се реновира и естетизира и подходът между оси 2 и 3 по ос А, където също се предвижда да има нови входни врати, козирка, площадки пред съществуващи банкомати и помещение за предварителна продажба на билети със санитарен възел. Ще се изгради и рампа за инвалиди с настилъчно покритие от щампован бетон и прилежащо стълбище  към нея с подход за и от перона.

На втория етаж от сградата в северната й част, в зоната на бившия ресторант, се обособява малка зала за съвещания. В южна посока има помещения за гражданска защита и за финансови  ревизии, както и санитарен възел. В останалата част от второто ниво, сутерена и необитаемото подпокривно пространство ще се извършат ремонтни строителни работи. Предвидена е частична подмяна на дограма и боядисване.

Съществуващата настилка от мраморни плочи ще се шлайфа и полира. В офисите и залата ще се постави ламиниран паркет, в коридорите - гранитогрес. Предвидена е топлоизолация по  вътрешни стени, по тавана на сутерена с минерална вата и топлоизолация на покрив.

Външната дограма на сградата ще бъде подменена с алуминиева. Според предварителните разчети близо 5 млн. се планира да  бъдат вложени в ремонта на жп гара Плевен. Годишно тя обслужва над 600 хил. пътници. Последният ремонт на сградата и част от пероните е извършен през 1971 г.

